CARRIE E. LEVINE, CNM

Teljes női
egészség

FUNKCIONÁLIS ORVOSLÁS A
TEST-LELKI HARMÓNIA MEGTEREMTÉSÉHEZ

ÉDESVÍZ KIADÓ
BUDAPEST

A fordítás az alábbi kiadás alapján készült:

Carrie E. Levine, CNM LLC / Whole Woman Health: A Guide to Creating Wellness for Any Age and Stage

Transatlantic Literary Agency Inc., 2 Bloor Street East, Suite 3500, Toronto Ontario Canada M4W 1A8, 2023

Translation by arrangement with Transatlantic Literary Agency Inc.

Fordító

Hadarics Piroska

Szerkesztő

Besenyő Viktória

Szaklektor

Dr. Eszterbauer Márta

Olvasószerkesztő

Kótai Kata

Copyright © Carrie E. Levine, CNM, 2023

Hungarian translation © Hadarics Piroska, 2024

Hungarian edition © Édesvíz Kft., 2024

Cover design © Édesvíz Kft., 2024

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

A könyvben olvasható információk csupán tájékoztató jellegűek, nem pótolják egyetlen egészségügyi probléma diagnózisát, kezelését sem. Nem helyettesíthetik a képzett egészségügyi szakemberrel folytatott konzultációt. E könyv tartalma csupán segítséget nyújt egy egészségügyi szakember által előírt ésszerű és felelős kezelési programhoz. A szerző és a kiadó semmiféle felelősséget nem vállal a könyv tartalmának félreértelmezéséért vagy téves alkalmazásáért.

ÉDESVÍZ KIADÓ, BUDAPEST

Felelős kiadó: Novák András igazgató

Főszerkesztő és gyártásvezető: Dudich Ákos

Tördelő: Skiathos Visuals

Borító: Goart Bt.

Elektronikus formátum
Békyné Kiss Adrien

EPUB ISBN 978-963-507-544-7

MOBI ISBN 978-963-507-545-4

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

A nőknek – bármilyen is az alakjuk, a bőrszínük, a ruhaméretük és a nemzetiségük.

Bár ez a könyv a „nő” és a „nők” megnevezést használja, a szerző elismeri, hogy nem minden női anatómiával rendelkező ember azonosítja magát nőként.

E könyv információi nemi identitástól függetlenül
mindenkinek szólnak, aki női anatómiával rendelkezik.

TARTALOM

Bevezetés

A teljesség felé vezető út

ELSŐ RÉSZ: MIT JELENT A TELJESSÉG?

1. A káosz elfogadása

Intuíció és tudomány

2. Az életünk alapjai

Módosítható személyes életmódbeli tényezők

3. A tünetek értelmezése

A funkcionális orvoslás eszköztára

4. Az egészség biztosítékai

A mátrix középpontja

MÁSODIK RÉSZ: A MÁTRIX CSOMÓPONTJAI

5. Az üzemanyag életté alakítása

Energia-csomópont: szabályozás és mitokondriális működés

6. Hormonok, pajzsmirigy és hangulat

Kommunikációs csomópont: Hormonrendszer,  neurotranszmitterek, immunrendszeri üzenetátvitel

7. Emésztés, székelés és minden, ami mikrobiom

Asszimilációs csomópont: Emésztés, felszívódás,  mikrobióta és gasztrointesztinális traktus, légzés

8. Valódi méregtelenítés

Biotranszformációs és eliminációs csomópont:  Toxicitás, detoxikálás

9. Ki mint vet…

Transzportációs csomópont:  Szív- és érrendszer, valamint nyirokrendszer

10. Immunitás, gyulladás és fertőzés

Védelmi és regenerációs csomópont:  immunrendszer, gyulladás, fertőzés és mikrobióta

11. Membránok, csontok és mechanika

Szerkezeti integritás csomópont:  Szubcelluláris membránok, vázizomrendszerek

Összegzés

Tudomány és rejtélyek

Köszönetnyilvánítás

Fogalomtár

A szerzőről

BEVEZETÉS

A teljesség felé vezető út

Amikor elkezdett megfogalmazódni bennem a gondolat, hogy útmutatót írhatnék nők számára a funkcionális orvoslásról, az összes nő az eszembe jutott, aki az évek során felkeresett. Mind valamilyen egyedi egészségügyi problémával (vagy problémákkal) küszködtek, megvoltak a saját erősségeik, de még nem indultak el a teljesség felé vezető egyéni útjukon. Sokan, amikor súlyos betegséggel szembesülnek, sebezhetőnek érzik magukat, félnek, aggódnak, hogy jó döntéseket hoznak-e az egészségükkel kapcsolatban, ezért támogatásra, gondoskodásra és védelemre is szükségük van. Amikor sebezhetőnek érezzük magunkat, kihívást jelent a nagy horderejű döntések meghozatala.

Az egyik gondozottam, Jenn elmondta, mit érzett, amikor dönteni próbált a kezeléséről, miután mellrákot diagnosztizáltak nála. Akkoriban egyedülálló, dolgozó anyaként nevelte nyolcéves kislányát. Elmesélte, milyen nehéz volt tisztán gondolkodnia ilyen körülmények között. Azon kesergett, hogy mennyire más döntéseket hozott volna, ha már akkor tisztában van mindazzal, amit később, a közös munkánk során megtanult. A tépelődés elkerülhetetlen része az emberi tapasztalatnak, de a nehéz helyzetekben inkább támogatnunk és védelmeznünk kell a kiszolgáltatott embereket.

Stacey-re gondoltam, aki azt mondta magáról, hogy „kétségbeesetten” aludni akar. A találkozónkat megelőző három hónapban kimaradt a menstruációja, hőhullámai voltak, hüvelyszárazsággal küzdött, és éjszakánként nem aludt többet négy óránál. Próbálkozott az akupunktúrával, a valeriánával és a melatoninnal. Szezonális vállalkozást vezetett, de az év legforgalmasabb időszakában sem érezte magát különösebben stresszesnek. Minden este ugyanabban az időben feküdt le, minden reggel ugyanabban az időben ébredt, lefekvés előtt kikapcsolta a kütyüket, hálószobája pedig sötét és hűvös volt. Mégsem tudott elaludni. A magnézium-treonát, a foszfatidil-szerin és a meggylé lehetséges előnyeiről beszélgettünk, miközben a hormonvizsgálat eredményét vártuk. Átbeszéltük azokat a gyógynövényeket, amelyek támogathatják a hormonháztartás egyensúlyát, és azokat a körülményeket, amelyek esetén a hormonterápia kipróbálása mellett dönthet.

Eszembe jutott, mit gondoltam, amikor Judith Warner Perfect Madness: Motherhood in the Age of Anxiety című könyvét olvastam. Akkoriban szoptatós anyaként is szüléseket vezettem, szörnyen kialvatlannak éreztem magam, és nem voltam túl boldog ember. A könyv üzenete az volt, hogy a gyerekeknek szükségük van arra, hogy az anyjuk boldog legyen. Nem számít, hogy teljes vagy részmunkaidőben dolgozunk, hogy a gyerekek bölcsődébe járnak, vagy dadát fogadunk – egyszerűen arra van szükségük, hogy mi boldogok legyünk. Azt gondoltam magamban: „Honnan tudhatnám, mire van szükségem ahhoz, hogy boldog legyek? Négy éve egyetlen éjszakát sem aludtam át. Azért küszködöm, hogy a munkám és az otthonom megmaradjon.” Kevés idő volt az elmélkedésre, pláne a felfedezésre. Irreális elképzelésnek tűnt, hogy ilyen körülmények között felismerhetem, mire van szükségem ahhoz, hogy egészséges legyek. Később, amikor a gyerekek már kicsit nagyobbak voltak, és egy-két éjszakát átaludtam, rájöttem, hogy boldogabb és egészségesebb vagyok, és a családom is az.

Egyre többször halljuk azt a felszólítást, hogy ismerjük meg a saját igazságunkat, érezzük a saját erőnket, és bízzunk a magunk bölcsességében. Sokunk számára azonban a saját igazságunk megismerése nehezebb, mint amilyennek hangzik, ahogy az is, hogy érezzük a saját erőnket, amikor sebezhetők vagyunk és félünk, mert egy személyes katasztrófa kellős közepén vagyunk. Gondoskodásra, támogatásra és védelemre vágyva gyakran átengedjük másoknak az irányítást, vagy rákényszerülünk, hogy átadjuk az egészségügyi szakembereknek. Nem bízunk abban, amit magunkról tudunk, és az is előfordul, hogy személyes tapasztalatainkat figyelmen kívül hagyja az a személy, akitől segítséget kérünk.

Bár a velünk született bölcsesség felbecsülhetetlen értékű iránytűként szolgál, őszintén szólva ez nem mindig pontos vagy elegendő. A nők azt szokták mondani: „Ismerem a testemet, és tudnám, ha valami baj lenne.” Kivéve, amikor nem. Miért ne használnánk ki a tudomány vívmányait? Mi a baj azzal, ha a velünk született bölcsességet ötvözzük a tudománnyal? Miért vonakodunk alkalmazni azt, amit a hagyományos orvoslás kínál?

Kezdetben vala a gyógyítás. Az orvosság a földből származott, az orvoslás nagyrészt a nők hatáskörébe tartozott, és többnyire otthon történt. Aztán jött a tudomány, a gyógyítás kikerült az otthonokból, és jobbára férfiak kezébe került. A tudományt gyakran gúnyolják patriarchális mivolta miatt, és ezzel csökkentik az értékét – vagy akár el is utasítják – az intuíció, a veleszületett bölcsesség és a gyógyítás nevében. Az orvostudományt is gyakran gúnyolják, hasonló okokból. Pedig nagyon sokat nyerhetnénk a tudomány és az intuíció, a szakértői és az egyéni tapasztalat ötvözésével.

A funkcionális orvoslás a kiváltó ok kezelése

A funkcionális orvoslás a kiváltó ok kezelése. Ez a miért alapú gyógyítás, szemben a mi kérdés vezérelte módszerrel. Miért érez valaki egy bizonyos módon, szemben azzal, hogy mi a baja, és melyik gyógyszertől fogja jobban érezni magát (ami elfedi, nem pedig megszünteti a tüneteket)? A funkcionális orvoslás az okot azonosítja, s ekként az összetett, krónikus betegségek megelőzésére és kezelésére törekszik. Miért fáradt valaki állandóan, miért van ekcémája, miért depressziós? Nem így született. Történt valami, ami megváltoztatta a fiziológiáját.

A funkcionális orvoslás miért alapú gyógyítás, szemben a mi kérdés vezérelte módszerrel.

Egészségügyi rendszerünk sok beteget cserben hagy. Az országos adatokat tekintve az Egyesült Államok lakói betegebbek, mint valaha. Az amerikai Járványügyi Központ szerint tíz felnőttből hatnak van valamilyen krónikus betegsége, tízből négy felnőtt pedig kettő vagy több egészségi problémával is küszködik. A krónikus betegségek nagyrészt a helytelen életmóddal kapcsolatos döntések következményei. A feldolgozott élelmiszerek, a mozgásszegény életmód és a betegségek – akár többféle – gyógyszeres kezelésének hármasa megöl minket. A krízisgyógyászatnak is megvan a maga ideje és helye; hála Istennek a műtétek is elérhetők, ha szükség van rájuk. A krízisgyógyászat azonban nem a krónikus állapotok kezelésére szolgál. Ehhez egy önálló rendszerre lenne szükség: a funkcionális orvoslásra. A krízisellátás és a funkcionális orvoslás között nem kellene választanunk, ideális esetben mindenki hozzáférhetne mindkettőhöz.

A rossz döntéseinkért nem csak mi vagyunk felelősek. A döntés összetett folyamat, egyaránt befolyásolja a társadalmi-gazdasági helyzet, az oktatás, a földrajzi elhelyezkedés, a fizikai környezet, a foglalkoztatottság, a társadalmi támogatás és a hozzáférhetőség. Ezeket a változókat együttesen az egészség meghatározó társadalmi tényezőinek nevezik.

Ne hagyjuk figyelmen kívül azt a tényt se, hogy a betegség nagy üzlet, különösen a biztosítók és a gyógyszeripari cégek számára. Annak eldöntését, hogy mi „egészséges”, bonyolulttá teszi az interneten elérhető korrekt és téves információk mennyisége, a sok milliárd dolláros egészségügyi/önsegítő ipar, valamint az erre szakosodott érdekcsoportok lobbija, amely a politikát is befolyásolja, meghatározva, hogy mi számít alapellátásnak, sőt azt is, hogy mely élelmiszerek milyen tápanyagokat tartalmazzanak.

Annak eldöntése, hogy mi az egészséges, magas szintű hozzáértést igényel. Emellett kihívást jelent az is, hogy eligazodjunk az egészségügyi ellátórendszerben – az orvosi rendelők, laboratóriumok, kórházak és biztosítótársaságok között –, amely nagyrészt a betegségre, nem pedig az egészségre fókuszál.

A funkcionális orvoslás alapjait az 1950-es években fektették le, amikor a progresszív gyógyítók elkezdtek „természetes” vagy „alternatív” orvoslással foglalkozni. A testünk természetével és a működéséhez szükséges tápanyagokkal kapcsolatos felfedezések gyorsan elterjedtek. Egyre több táplálékkiegészítőkkel foglalkozó céget alapítottak, ahogy kialakult az étrenden és a táplálkozási terápiákon alapuló kezelési paradigma. Olyan funkcionális laboratóriumi vizsgálatokat végző vállalatok is megjelentek, mint a Great Smokies Diagnostic Laboratory (ma Genova Diagnostics) és a Doctor’s Data. Az 1980-as években egészségügyi szakemberek egy kis csoportja a táplálékkiegészítőkre és a gyógynövényekre koncentrálva a laboratóriumi eredményeket is felhasználta a kezelések meghatározásához.

Köztük volt dr. Jeffrey Bland is, akit gyakran a funkcionális orvoslás atyjaként emlegetnek mások, például David Jones, Joe Pizzorno és Mark Hyman mellett. Dr. Bland alkotta meg a funkcionális orvoslás fogalmát, és Amerika-szerte előadásokat kezdett tartani. Csontkovácsok, természetgyógyászok, orvosok, oszteopaták és akupunktőrök kezdték gyakorolni a funkcionális orvoslást – a laboratóriumi vizsgálatokra, táplálékkiegészítőkre és gyógynövényekre támaszkodó, életmódalapú gyógyítást.

A funkcionális orvoslás a hagyományos gyógymódokra nem reagáló krónikus betegségek kezelésére szolgáló rendszerként az 1990-es években tovább fejlődött. Az amerikai Funkcionális Orvostudományi Intézetet (Institute for Functional Medicine) azzal a céllal alapították, hogy hivatalos képzési programot dolgozzanak ki, és a klinikai orvoslás a 20. században jól bevált gyógyszeralapú betegségkezelési modellről egyfajta rendszerorientált, betegközpontú klinikai modellre álljon át, amelynek célja a krónikus betegségek járványszerű terjedésének csökkentése.

A rendszerbiológia a teljesség tudománya, valamint a funkcionális orvoslás alapjául szolgáló ismeretek összessége. A testünk rendszerek összetett hálózatából áll, amelyek kölcsönösen hatnak egymásra. Szerveink a fizikai testünkön belül ki vannak téve egymás hatásának. Minden mindennel kapcsolatban áll.

A funkcionális orvoslás gyakorlói figyelembe veszik az egyén kórtörténetének, fiziológiájának, genetikájának és környezetének összefüggéseit, hogy megválaszolják a kérdést: Miért? A módszer figyelembe veszi a belső tényezőket, például a stressz-szintet és azt, hogy mit hordoz az ember a szívében, valamint a külső tényezőket, például a közösség tulajdonságait. A funkcionális orvoslás gyakorlata a látszólag egymástól független tünetek összekapcsolásáról szól. Egy ok számos tünetet előidézhet, és számos ok vezethet egyetlen tünethez. Én is ezt az orvoslást gyakorlom, immár tizenhat éve.

Oly sokféleképpen vigyázhatunk magunkra! Az egyszerű életmódbeli változtatások is erőteljes hatást gyakorolhatnak a testünkre, ha képesek vagyunk végrehajtani őket. Az életmódváltás nehéz. Nagyon nehéz. Az egyik legnehezebb dolog az életben. Pontos információk és valódi támogatás nélkül már a gondolata is ijesztőnek vagy akár nyomasztónak tűnhet. A legtöbben szinte mindig túlterheltek vagyunk. Gyakran másokat helyezünk az előtérbe. Küzdünk azért, hogy magunkra is maradjon időnk, pénzünk és energiánk, amelyekből másoknak olyan természetesen juttatunk. Az, hogy milyen mértékben törődünk másokkal, jelentősen befolyásolhatja a saját egészségünket – pozitív és negatív módon egyaránt.

A teljes kép

Több mint huszonnégy éve foglalkozom nőkkel. Pályám kezdetén a helyi kórházban mindenféle életkorú nőt gondoztam, köztük várandósokat is. Az utolsó szülés, amelyen részt vettem, 2006-ban történt. Az év augusztusában kezdtem el dolgozni a Women to Womennél, a Maine állambeli Yarmouthban működő, úttörő szemléletű női klinikán.

Amikor a Women to Womenhez kerültem, és elkezdtem tanulni a funkcionális orvoslást, végre ki tudtam mondani mindazt, amit az egészséggel kapcsolatban korábban is gondoltam, de nem voltak rá szavaim. Megtanultam, hogy az autoimmun betegség már óvodáskorú gyermekeknél is jelentkezhet, hogy az az ideális, ha a fiatal nőket megtanítjuk a stresszkezelés és a helyes táplálkozás fontosságára, mert így egész életükben egyensúlyban lehet a hormonháztartásuk; és hogy az első nőgyógyászati vizsgálat egy életre meghatározhatja a páciensnek az egészségügyhöz és az egészségügyi szakemberekhez való viszonyát, ezért óvatosnak kell lenni. Rájöttem, hogy a középkorú nők gondozása meglepően hasonlít a várandós nők gondozásához – csak hosszabb folyamat, némileg eltérő eredménnyel. Az életközépi átmenetnek nem kell válságot hoznia. Ha gondosan odafigyelünk, egy nő megszületését eredményezi – túl a feleség, az anya, a lány szerepkörén. Megtanultam, hogy a menopauza nem vonat, amelynek a célállomásán majd leszállunk. A menopauza egy életen át tart. A megelőző intézkedések, például a masszázs rendszeres beütemezése – ahelyett, hogy megvárnánk, amíg probléma adódik – segít a nőknek a sikeres öregedésben. A funkcionális orvoslásban magamra találtam, ahogy korábban a bábaságban is, és akkor is otthonosan mozgok ezen a területen, ha már nem foglalkozom szülésekkel.

Nem kell megvárnod, amíg megbetegszel, hogy gondoskodni kezdj magadról. Szeretnék segíteni abban, hogy a teljes képet lásd, hogy összekapcsold a tüneteket a kiváltó okokkal, hogy válság nélkül is egészségre törekedj, és minden tőled telhetőt megtegyél önmagadért.

Azt akarom, hogy a funkcionális orvoslás minden nő számára elérhető legyen. A funkcionális orvoslásnak kissé elitista híre van, mintha csak a tehetősek engedhetnék meg maguknak az ilyen ellátást. Igaz, hogy a földből származó élelmiszerek általában többe kerülnek, mint a feldolgozott ennivaló, a funkcionális vizsgálatokat gyakran nem fedezik az egészségbiztosítók, és a táplálékkiegészítők drágák. Ezzel a könyvvel az a célom, hogy rávilágítsak a krónikus betegségek okára, valamint bemutassam a bárki számára elérhető életmódbeli változtatásokat.

A funkcionális orvoslás és a rendszerbiológiai modell nem tablettákkal akarja meggyógyítani a betegségeket.

A következőket szeretném megtanítani neked:

• Amit megeszünk, az alapvetően befolyásolja az egészségünket.

• Az egymástól látszólag független tünetek gyakran összefüggnek egymással, ha a rendszerbiológiai modellen keresztül vizsgáljuk őket.

• A stressz egészségre gyakorolt hatását nem szabad alábecsülni.

• Az intuíció, a tapasztalat és a tudomány integrációja eredményezi a legjobb egészségügyi ellátást.

• Az okok orvoslása a tünetek kezelése helyett számos előnnyel járhat az egyén, a család, a nemzet és a bolygó szempontjából is.

Ez a könyv két részből áll. Az első részben a teljességgel kapcsolatos fogalmakat vizsgáljuk meg. Nem kell tökéletesnek lennünk ahhoz, hogy egészek legyünk; lehetünk egyszerre betegek és egészek. Elmélyedünk a változás jól dokumentált folyamatában, hogy megértsd: a változás jellemzően nem lineáris folyamat. Bemutatom a funkcionális orvoslás mátrixát. Megvizsgáljuk az életmód olyan aspektusait, amelyek megalapozzák a teljességet: ha gond van az alvással, a mozgással, a táplálkozással, a stresszkezeléssel és a kapcsolatokkal, nehéz lehet felismerni a valódi egészségi problémákat. Megvizsgáljuk a stresszt és a traumát, és azt, hogy hogyan hatnak az egészségünkre. Bemutatom a teljességgel kapcsolatos fogalmakat azoknak az olvasóknak, akik szeretnének ízelítőt kapni a funkcionális orvoslás gyakorlati és elméleti alapjaiból. Ezek az ismeretek elősegítik a könyv második részének megértését.

A második részben a funkcionális orvoslás által feltérképezett hét alapvető folyamatot mutatom be. Ezek a következők:

• Energia-csomópont

• Kommunikációs csomópont

• Asszimilációs csomópont

• Biotranszformációs és eliminációs csomópont

• Transzportációs (szállítási) csomópont

• Védelmi és regenerációs (javítási) csomópont

• Szerkezeti integritás csomópont

Az egyes csomópontokkal foglalkozó részeken belül ismertetem az adott csomópontot, bemutatom azokat a vizsgálati lehetőségeket, amelyek többet árulhatnak el a csomóponttal kapcsolatos egészségi állapotról, és életmódbeli, táplálkozási és tápanyagokkal kapcsolatos javaslatokat adok. A funkcionális orvoslás és a rendszerbiológiai modell nem tablettákkal gyógyítja a betegségeket. Nem valószínű, hogy pusztán egyetlen változtatás segít, hogy jobban legyél. Ugyanakkor egyetlen tápanyag vagy életmódbeli változtatás egy csomóponton belül hatást gyakorolhat más csomópontokra is. Megosztom veled az általam kezelt nők történeteit, hogy rávilágítsak a csomópontokkal kapcsolatos gyakori egészségügyi problémákra és a funkcionális gyógyászati megközelítésre a kezelésükben, ami, mint látni fogod, csak ritkán jelent egyenes utat A pontból B pontba.

Amennyiben praktikus információkra vágysz, érdemes előrelapoznod a második rész számodra érdekes fejezeteihez. Ha így teszel, azt javaslom, hogy később térj vissza az első részhez, hogy jobban megértsd, miként alkalmazhatod a funkcionális orvoslás alapelveit az életedben.

Mindig melletted

Bár a munkám során a kiteljesedés felé vezetem a nőket, tudnod kell, hogy én is veled együtt haladok. Azon dolgozom, hogy jobban odafigyeljek az életmódomra, és mindennap megkérdezem magamtól, tudok-e egy kicsit javítani a dolgokon. Van, amikor igen, van, amikor nem, és van, amikor egyszerűen nincs kedvem hozzá. Gyakran visszakanyarodom azokhoz a tanácsokhoz, amiket másoknak is adok. Nekem is vannak sebeim, amelyek befolyásolják létezésemet a világban.

Remélem, hogy ez a könyv jó útmutatóként szolgál majd, amikor a hagyományos orvoslástól elindulsz a jobb egészség felé vezető utadon. Ám semmi sem helyettesíti a tapasztalt orvos által nyújtott szakértői útmutatást. Azt javaslom, vedd körül magad olyan szakemberekkel, akiket te választasz, és akik segítenek neked gondoskodni magadról. A csapatodban lehet orvos, gyógytornász, akupunktőr, pszichoterapeuta, táplálkozási tanácsadó, edző… Nincs olyan ember, aki mindenhez ért, és neked sem kell egyedül járnod az utad.

A női tapasztalatokban észrevehető néhány egyetemes jellegzetesség, mégis mindegyikünk tapasztalata egyedi. Az évekig tartó hallgatás eredményeként a nők olyan kollektív bölcsességre tettek szert, amit érdemes megosztani. Nincs nagyobb vigasz, mint tudni, hogy nem vagyunk egyedül a tapasztalatainkkal. Ha ez a könyv segít, hogy kevésbé érezd magad egyedül, bízz az intuíciódban, figyelj jobban az egészségedre, keress képzett szakembereket, és ha arra inspirál, hogy jobb irányba változz, akkor nem dolgoztam hiába.

1
A KÁOSZ ELFOGADÁSA

Intuíció és tudomány

SOK NŐ ÚGY ÉRZI, HOGY Ő A HIBÁS, HA NEM ÉRZI JÓL MAGÁT. NEM KELL TÖKÉLETESNEK LENNED AHHOZ, HOGY EGÉSZ LEGYÉL. TALÁN NEM TESZEL MEG MINDENT, AMIRŐL TUDOD, HOGY SEGÍTENE VAGY SEGÍTHETNE ABBAN, HOGY JOBBAN ÉREZD MAGAD, DE HA MINDEN EGYES MULASZTÁS MIATT MAGADAT OSTOROZOD, AZ IS EGYFAJTA BETEGSÉG. A KÁOSZ ÉS A TÖKÉLETLENSÉG – VAGYIS EMBERI MIVOLTOD – A VALÓSÁG, AMELYEN BELÜL DOLGOZNOD KELL, MIKÖZBEN A TELJESSÉG FELÉ HALADSZ.

A funkcionális orvoslás a rendszerbiológiának, vagyis a teljesség tudományának klinikai gyakorlata. Ebben a modellben a testet egymással kölcsönhatásban lévő rendszerek komplex hálózatának tekintik. A hagyományos orvoslás gyakorlatával ellentétben, amely a testet egymástól független részek széttagolt halmazaként kezeli – ha valami baj van az emésztéseddel, akkor gasztroenterológushoz mész, a nemi szerveid gondjával nőgyógyászhoz fordulsz, a hormonproblémákkal pedig endokrinológushoz –, a rendszerbiológia feltárja a biológiai rendszerben, például a testben lejátszódó összetett kölcsönhatásokat, és az a célja, hogy értelmezze őket. A test egyetlen része sem különíthető el a többitől. Minden összefügg. Az egészben nagyobb a jólét potenciálja, mint a részek összegében. Te egy egész nő vagy.

Az élet viszont kaotikus. Mindenkinek az életében keletkezik időnként káosz, s utána rendbe kell tenni a dolgokat – senki sem mentesül ez alól. Néha nem kevés bátorság kell ahhoz, hogy felvállaljuk életünk nehéz, kihívásokkal teli, tökéletlen időszakait. Néha a problémák olyan jellegűek, hogy nem tudod leplezni őket. Lehet, hogy problémás kapcsolatban élsz, halállal fenyegető betegségben szenvedsz, vagy pattanásaid vannak, amelyeket semmilyen smink nem fed el.

A legnagyobb káosz az életemben 2018. június 8-án keletkezett, amikor a lányom, Isabelle meghalt. Nem sokkal délután 5 óra után kimentem a házból, hogy üdvözöljem a barátaimat, akik épp begördültek a kocsifelhajtónkra, és megkérdeztem őket, van-e kedvük inni velem egy gin-tonikot. Meleg, kora nyári délután volt, az utolsó tanítási nap tanár férjem és a lányom számára is. A fiam az előző hétvégén érettségizett, vele fűnyírással, gyomlálással és egyéb szabadtéri munkákkal töltöttük a napot. A férjem éppen javított valamit a garázsban. A lányom az egyik barátjánál volt.

Ahogy lesétáltam a köves úton, hogy üdvözöljem a barátainkat, a seriff autója fordult be a felhajtónkra. A seriff és a kollégája leparkoltak, kiszálltak az autóból, és a nevünk egyeztetése után azt kérdezték, bemehetnénk-e beszélgetni. Tanácstalan voltam. Vajon mit akarhatnak tőlünk? Ami ezután következett, olyan volt, mint egy rémálom.

A nappali két sárga kanapéjának egyikén ücsörögtem, koszosan és fáradtan az egész napos kerti munka után, a levegőben a frissen nyírt fű illata szállt. A seriff a nagy, szögletes, fából készült dohányzóasztalunkra telepedett, velem szemben, és megjegyezte, milyen nehéz golyóálló mellényben ülni, majd így szólt: „Nem könnyű ezt elmondanom. Ma délután autóbalesetben elhunyt a lánya.”

Isabelle tizenöt éves volt, egészséges, kedves, okos és megnyerő. Imádta a balettet, a síelést, a vitorlázást, a barátait és a családját. Úgy hívtam őt: „életem szerelmese”. Nemrég szerezte meg a jogosítványát, az első komolyabb fiújával járt, aki egy házi készítésű málnás bonbonnal teli, antik dobozkával bűvölte el, és még mindig fogszabályzót viselt, de türelmetlenül várta, hogy végre levegyék.

Isabelle halálával a pozitív gondolkodással, vizualizációval és célok kitűzésével töltött éveim minden eredménye semmivé lett számomra. Addig minden egyes naplóbejegyzést azzal fejeztem be: „Kérlek, vigyázz a gyermekeimre, hogy biztonságban és jól legyenek.” Ha létezik valamilyen isten, bármilyen felsőbb hatalom vagy erő, nem tudom, nem értem, miért halt meg a lányom. Talán okkal halt meg, talán eljött az ideje, talán néha egyszerűen ilyen szar dolgok történnek. Közel álltam az élet misztériumaihoz, pályafutásom korai szakaszában szüléseket felügyeltem. Talán az egyetlen dolog, ami a születésnél is misztikusabb, az a halál. Most már örökre a misztériumokhoz vagyok kötve.

Van választásunk, hogyan kezeljük az életünket eluraló káoszt: vagy belepusztulunk a betegségbe, a hűtlenségbe, a bizonytalanságba, a veszteségbe, vagy gyógyulási lehetőséggé formáljuk. A nők a legkülönbözőbb módon reagálnak gyermekük halálára és más válságokra, tragédiákra. Azt hiszem, sokan nem érzik úgy, hogy lenne választásuk a reakciójukat illetően – egyszerűen úgy éreznek, ahogy éreznek. Én azt hiszem, van választásom: vagy elmerülök abban, ami már nincs és soha nem is lesz, vagy a mély veszteség érzelmének intenzitását táncra, a szépség megteremtésére, írásra vagy a másokkal való törődésre irányítom.

A káosz, a rendezetlenség és a válság fejlődési lehetőségekben gazdag időszakok – az egészséghez és a gyógyuláshoz vezető utat jelzik.

A káosz, a rendezetlenség és a válság fejlődési lehetőségekben gazdag időszakok – az egészséghez és a gyógyuláshoz vezető utat jelzik.

Korábban sziklamászó és sziklamászás-oktató voltam, akkoriban találkoztam először a kritikus pont kifejezéssel. Ez a hegymászás legnehezebb részét jelenti. A mászás kritikus pontjánál vagy kiborulsz, mert félsz, vagy úgy remeg a lábad, mintha egy varrógépet hajtanál, és biztos vagy benne, hogy az alkarod szét fog robbanni. Régebben a kiborulásom általában nyafogásban nyilvánult meg. Tulajdonképpen még mindig így van. Amikor valami fizikai kihívást jelentő feladatot végzek, és attól félek, hogy nem tudom megcsinálni, vagy túl nehéznek érzem, nyafogok. Ilyenkor nem a legjobb formámat hozom. Előfordul síelés közben a hegyoldalban, egy túraösvényen a nap végén, vagy amikor valami nehéz és alaktalan dolgot cipelek fel a lépcsőn a padlásra. A hegymászás kritikus pontján a kiborulás növeli az esés valószínűségét. De van más lehetőség: ha összeszeded a gondolataidat, a légzésedre koncentrálsz, könnyebben túljuthatsz a nehéz helyzeten. Az ilyen pillanatokban sokat tanulhatsz magadról, és gyakorolhatod a helyes reakciókat.

A hegymászás az életben elkerülhetetlen kritikus pontok metaforája.

A nehéz helyzetekben érzett sebezhetőséget felhasználhatod arra, hogy őszinte legyél önmagaddal, és olyan változásokat hajts végre, amelyeket korábban elképzelhetetlennek tartottál, vagy fenntarthatod a jelenlegi szituációt.

Az a legjobb, ha folyamatosan értékeled és átértékeled az életedet, és közben apró kiigazításokat teszel: kicsit több testmozgást végzel, új munkát vállalsz, több zöldséget fogyasztasz. Ám a körülmények csak ritkán „tökéletesek”. A legtöbben általában addig döcögünk előre az életben, amíg nem jön egy válság, amely az ajtónkon kopogtat, vagy amelyet mi magunk teremtettünk. Akkor térdre rogyunk, és kénytelenek leszünk fejlődni. Több mint húsz év klinikai gyakorlatom során, amikor nőket gondoztam, megfigyeltem, hogy az ember vagy önként néz szembe a káosszal, vagy a káosz követeli a figyelmét, s gyakran betegség formájában jelentkezik. Bölcsen tesszük, ha önként nézünk szembe a káosszal – és ha jó tanácsokat kérünk, az sokat segíthet.

Én vagyok te, te vagy én

Páciensként és ügyfélként furcsán viszonyulunk az egészségügyi szakemberekhez: a civilek fölé emeljük őket. A státuszbeli különbséget, melyet az a gondolat táplál, hogy valaki más jobb nálunk, vagy mindenre tudja a választ, a patriarchális szemléletű egészségügyi rendszer is erősíti, amely azt sugallja, hogy mindent az orvos tud a legjobban. Amennyiben elszakadunk mély, belső tudásunktól – amikor úgy érezzük, mi tudjuk, mi a legjobb nekünk –, elbizonytalanodunk, ami növeli a valószínűségét annak, hogy megbánjuk döntéseinket, és hozzájárul az orvosi traumákhoz.

Az ember jólléte azon múlik, hogy képes-e tudatosítani, mi számára a legjobb, és ennek érdekében felszólalni, cselekedni.

A beavatkozások nemkívánatos mellékhatásai miatt sok nő állapota végül nem javul. Ők azt mondják, megbánták a méheltávolítást, a duktális karcinóma, vagyis az emlő tejcsatornasejtjeiből kiinduló emlőrák in situ invazív és kiterjedt kezelését, valamint a kismedencei fájdalomra adott hormoninjekciók elfogadását, amelyek orvosi menopauzát idéztek elő. Rengeteg nőtől hallottam már: „Bárcsak már akkor tudtam volna, amit most tudok”, vagy „Tudtam, hogy vannak más lehetőségek is, de nem találtam senkit, aki meghallgatott volna”.

Én mindkét székben ülök a rendelőmben – a páciens és az orvos szempontjából egyaránt mérlegelek. Nem tudom, másnak milyen kezelés a legjobb. Nem tudok mindent az egészségről – sem a magaméról, sem bárki máséról. Nem vagyok tökéletes. Fagylaltot, sült kagylót és születésnapi tortát is szoktam enni. Vannak kihívást jelentő kapcsolataim. Folyton alváshiánnyal küszködöm. Teljességre törekszem, akárcsak a hozzám forduló nők. Ugyanannyit tanulok a páciensektől, mint amennyit reményeim szerint ők tanulnak tőlem.

A kollektív női bölcsesség, a mintamegfigyelés és a klinikai tapasztalat az a többlet, amit az orvos-beteg kapcsolathoz adok. Felismerem, mi okozhat egy-egy tünetet, és a lehetőségek tárházát kínálom, amelyek közül a páciensek választhatnak a gyógyulásuk érdekében. Mindig az adott személy dönti el, mit hajlandó, és mit nem hajlandó megtenni az egészsége érdekében. Tudatosan kérem azt a nőktől, amit nekem is nehéz lenne megtennem az egészségemért.

Az alázat, az aktív hallgatás, az érdekérvényesítés és a közös döntéshozatal átalakítja az orvos-beteg kapcsolatot. Ha odafigyelünk ezekre az értékekre, a betegek úgy érzik, hogy az egészségük felé vezető úton ők irányítanak. A felelősségvállalás magas szintű elszámoltathatóságot eredményez, ami egészségesebb életmódot, és ennek következtében jobb egészségi állapotot eredményez. A páciensekkel együtt nézem át a vizsgálati eredményeket, közösen mérlegeljük a kezelési lehetőségeket, és hozunk döntéseket.

Nem lehet biztosan tudni, hogy valaki milyen tapasztalatokat szerez majd egy beavatkozás során, és az milyen eredményt fog elérni. A kutatási eredmények alapján ajánlásokat és iránymutatásokat tudok nyújtani, de fontos az egyén tapasztalatainak beépítése a döntéshozatali folyamatba.

Nem így születtél

Amikor kezdő, fiatal ápolónő voltam a Maine Medical Center szülészeti osztályán, olyan mentort kaptam, aki már akkor is ápoló volt, amikor én megszülettem. Azt tanította nekem, hogy hallgassak a nőkre. Ha egy nő azt mondja, hogy jön a baba, akkor jön a baba, még akkor is, ha épp most vizsgáltad meg, és úgy tűnt, hogy a folyamat még hosszú ideig eltart. A nők általában azt is képesek megsejteni, hogy mikor és miért siklott ki az egészségük.

Ha egészségi problémád van, és sejted, mikor és miért kezdődött, valószínűleg igazad van.

A köznyelv gyakran így fogalmaz: „Nem vagyok már a régi, amióta…” Én a nőkre hagyatkozom, ha jeleket kell keresni, még ha azokból nem is derül ki teljes mértékben, hogy mi romlott el. A női aggodalmak oka éppen úgy lehet a menopauza, mint az ízületi fájdalom, a hasmenés, a székrekedés, egy autoimmun betegség, a pattanásos bőr, a fáradtság, az erős vérzés vagy a depresszió. Azoknak a nőknek, akik nem tudják, mikor és miért kezdtek aggódni, vagy amikor kihívást jelent számomra, hogy azonosítsam aggodalmuk kiváltó okát, azt mondom: „Nem így születtél. Egy vagy több dolog kibillentette a testedet az egyensúlyból. Lássuk, be tudjuk-e azonosítani, mi történt!”

A történtek beazonosítása az egyik olyan terület, ahol a funkcionális és a hagyományos orvoslás eltér egymástól. Az orvosi diagnózisok gyakran a beteg aggodalmát tükrözik. Ezek gyakran valahogy így hangzanak:

Páciens: „A gyakori hasmenés miatt szinte ki sem teszem a lábamat otthonról.”

Orvos: „Önnek irritábilisbél-szindrómája van.”

A címkék gyakran korlátozók. Én tudni akarom, mi történt, ami létrehozta az egyensúlyhiányt eredményező körülményeket. Hogyan alakult ki az egyensúlyhiány? A funkcionális orvoslás lényege, hogy a tünet gyökeréig hatolunk. Az a fontos, hogy miért van hasmenésed, és nem az, hogy mit adunk a megszüntetésére.

Az előzmények, a kiváltó okok és a közvetítő tényezők / mediátorok azonosítása a detektívmunka része:

• Az előzmények olyan hajlamosító genetikai és környezeti tényezők, amelyeket valaki magában hordoz. (A beteg egy papírgyár közelében nőtt fel.)

• A kiváltó okok aktiválják a tünetet. (Amikor az ösztrogén szintje csökken a menstruáció előtt, a beteg fejfájást érez.)

• A közvetítő tényezők javítják vagy rontják a tüneteket. (Ha a beteg este egynél több pohár bort iszik, ez a járulékos tényező megzavarja az alvását.)

Amikor egy adott tünet vagy betegség okát keressük, fontos megjegyezni, hogy nem a génjeink határozzák meg a sorsunkat. Ha a családi kórtörténetben előfordult magas koleszterinszint, az még nem jelenti azt, hogy a miénk is biztosan magas lesz majd. A gének kifejeződését a környezet befolyásolja. Az ezzel foglalkozó tudományterületet epigenetikának nevezik. Amikor valamilyen egészségi probléma kiváltó okát keressük, vegyük figyelembe az életmódunkat, a gondolkodásunkat, a táplálkozásunkat, a génjeinket, és mindazokat a változókat, amelyek befolyásolják a jóllétre és a betegségekre való hajlamunkat.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 Budapest, Múzeum krt. 23.

konyvesbolt@edesviz.hu
00-36-30-919-5314

ÉDESVÍZ + magazin
ÉRDEKES INFORMÁCIÓK SZERZŐKRŐL ÉS KÖNYVEKRŐL
CIKKEK AZ ÖNFEJLESZTÉS - ÉLETMÓD - SPIRITUALITÁS -
PSZICHOLÓGIA - EZOTÉRIA - COACHING - YOUNG ADOULT TÉMAKÖREIBEN
BLOGGEREK KÖNYVAJÁNLÓI

Keresd a www.edesvizkiado.hu címen!